  Анжелика Тихонова корреспондент 20-24 толшоре Дэбесын гуртъёсын улӥсь дышетскисьёс пӧлын шахматэн ӝог но блиц амалъя ас чотэ но командаен огъяросси ӵошатсконъёс ортчозы. Со сярысь элькун тӧролэн но кивалтэтлэн пресс-службазы ивортӥз. Удмуртие Ленинград но Астрахань улосвылъёсысь, Комиысь, Татарстанысь, Башкириысь но мукет улосвылъёсысь пиналъёс люкаськозы. командае вить адями пыриськыны быгатэ: 10 аресысен 18 аресозь ньыль нылпиос но тренерзы. Огез ке но шудӥсь одно ик ныл луыны кулэ.  20-тӥ но 21-тӥ толшоре ӝог шахматъя укмыс турен ӵошатсконъёс мынозы, нош 22-тӥ но 23-тӥ толшоре – 11 турен блиц. Ӵошатсконъёс швейцарской радлыкъя ортчозы Нырысетӥ куинь интыез басьтӥсь командаосты Россиысь Шахматъя федерацилэн кубокеныз пусъёзы. Со сяна, дипломъёс, медальёс но радъясьёслэсь но спонсоръёслэсь кузьымъёс сётозы. Ӵошатсконъёс Роспотребнадзорлэсь вань куронъёссэ быдэсъяса ортчозы. 16-19 толшоре командаослэн кивалтӥсьёссы пыриськисьёслэн коронавируссы ӧвӧл шуыса верась ужкагазъёс сётыны кулэ. Вожвылъяськонэ куриськонъёсты 15-тӥ толшорозь sssvat@yandex.ru электрон почтае яке 8-912-761-84-67 номеро телефон пыр кутозы Ӵошатсконъёсты Россиысь спортъя министерство, Россиысь Шахматъя федерация, Удмуртиысь спортъя, физкультурая но егитъёсын ужан политикая министерство но Шахматъя элькун федерация радъяло. Тодэ вайытом, Гуртъёсын улӥсь дышетскисьёс пӧлын шахматэн ӝог но блиц амалъёсын шудонъя Нырысетӥ огъяросси ӵошатсконъёсын Удмуртилэн командаез утэм медальёслэн лыдзыя кыкетӥ инты басьтӥз. Тегъёс: Спорт Дэбес Удмуртия Россия шахмат  